Arbejdermuseet
Arbejdermuseet er et museum i København. Det belyser arbejderbevægelsens historie og kulturarv samt arbejdernes hverdagsliv og arbejdsforhold.
Museet er statsanerkendt. Det vil sige, at det modtager offentlig støtte og til gengæld løser en række opgaver i henhold til museumsloven. Opgaverne omfatter indsamling, registrering og bevaring af genstande samt forskning og formidling inden for museets ansvarsområde.
Arbejdermuseet har igennem hele sin eksistens haft tætte bånd til fagbevægelsen. Det åbnede i 1983 med støtte fra LO. Siden 2004 har Arbejderbevægelsens Bibliotek og Arkiv, som blev oprettet i 1909 af LOs forgænger, De samvirkende Fagforbund, også været en del af museet.
Museet har til huse i Arbejdernes Forenings- og Forsamlingsbygning i Rømersgade i København, som blev opført i 1879. Bygningen blev fredet i forbindelse med museets oprettelse og har siden gennemgået omfattende renoveringer for at føre den tilbage til det oprindelige udtryk. Bygningen er den ældste af sin art i Europa og var i mange år et politisk og kulturelt samlingssted for arbejderbevægelsen.
I 2004 blev museet udvidet med en underjordisk etage til udstillinger. I 2006 var det nomineret til prisen European Museum of the Year, og i 2023 modtog det som det første danske museum Europarådets Museumspris.